As-reeks: tien paaltjies voor teetyd en 'n ware toetsstryd | Maroela Media
Teen uitskeityd op die verlengde dag – daar is 'n halfuur vroeg begin nadat reën die eerste dag verkort het – was sake naastenby gelyk.
Engeland het Vrydag van 196/4 na 80.3 boulbeurte, in die laaste boulbeurt voor etenstyd na 302 almal uit in 116.4 beurte getuimel. Hulle het dus Vrydag ses paaltjies in 36.1 beurte vir 106 lopies verloor.
Australië het van 76/4 na 165/4 herstel, maar is steeds 137 lopies agter Engeland met ses paaltjies staande.
Australië het net so gesukkel op 'n kolfblad wat nie veel bitsigheid bevat het nie. Hulle was, nadat die nuweling Cameron Bancroft vir vyf met die telling op slegs sewe uitgehaal is, diep in die knyp.
Dit het erger geword toe nog drie paaltjies, onder meer dié van David Warner, teen 76 geval het – 'n agterstand van 226 lopies.
Soos Dawid Malan met sy geduldige 56 lopies (130 balle, 11 viere) in Engeland se beurt toe hulle drie paaltjies binne 37 lopies verloor het en hy goed deur Moeen Ali met 38 lopies ondersteun is, het die Aussies se kaptein Steve Smith (64 lopies, 148 balle, ses viere) en Shaun Marsh (44 nun, 122 balle, sewe viere) die telling eers stadig en geduldig gebou en dit toe hoe later hoe kwater na 165/4 geneem.
Die Engelse boulaanval lyk, soos verwag is, maar bra middelmatig en behoort in die reeks uitgebuit te word – mits die Aussies kophou.
Die geskiedenis van die kolfblad, die baanopsigter se gepraat en die media wat dit verder opgeblaas het, het 'n soveelste monster-kolfblad op die Gabba beloof.
Die realiteit is dat dit eintlik 'n relatiewe mak blad is as jy jou kop afhou, hoewel die magdom paaltjies Vrydag dit anders laat lyk het.
Vir die volledige telkaart en inligting, klik op die skakel http://www.espncricinfo.com/series/10883/scorecard/1072305/Australia-vs-England-1st-Test-eng-tour-of-aus-and-nz-2017-18